
Europos ekonominės politikos koordinavimo semestras: užimtumas ir socialiniai prioritetai. 2026 m. metinis pranešimas

(2025/2183(INI))
Europos Parlamentas,
–	atsižvelgdamas į Europos Sąjungos sutarties 3 straipsnį,
–	atsižvelgdamas į Sutarties dėl Europos Sąjungos veikimo (SESV) 9, 121, 148 ir 149 straipsnius,
–	atsižvelgdamas į 2017 m. lapkričio 17 d. Tarybos, Parlamento, ir Komisijos paskelbtą ir pasirašytą Europos socialinių teisių ramstį (ESTR),
–	atsižvelgdamas į 2026 m. lapkričio XX d. Komisijos komunikatą „2026 m. metinė tvaraus augimo apžvalga“,
–	atsižvelgdamas į 2024 m. XXX Komisijos pasiūlymą dėl Komisijos ir Tarybos bendros užimtumo ataskaitos,
–	atsižvelgdamas į 2024 m. XXX Komisijos rekomendaciją dėl Tarybos rekomendacijos dėl euro zonos ekonominės politikos,
–	atsižvelgdamas į 2026 m. XXX Komisijos ataskaitą „2025 m. įspėjimo mechanizmo ataskaita“,
–	atsižvelgdamas į 2026 m. lapkričio XX d. Komisijos komunikatą „2025 m. biudžeto planų projektai. Bendras vertinimas“,
–	atsižvelgdamas į 2024 m. rugsėjo mėn. paskelbtą Mario Draghi pranešimą „Europos konkurencingumo ateitis“,
–	atsižvelgdamas į 2024 m. balandžio mėn. paskelbtą Enrico Lettos pranešimą dėl bendrosios rinkos ateities „Daug daugiau nei rinka“,
–	atsižvelgdamas į 2023 m. sausio mėn. paskelbtą Aukšto lygio grupės socialinės apsaugos ir gerovės valstybės ateities Europos Sąjungoje klausimams ataskaitą,
–	atsižvelgdamas į Darbo tvarkos taisyklių 55 straipsnį,
–	atsižvelgdamas į Užimtumo ir socialinių reikalų komiteto pranešimą (A10-0000/2025),
A.	kadangi 2025 m. birželio mėn. nedarbo lygis ES buvo 5,9 proc., o jaunimo nedarbas išlieka aukštas – 14,7 proc.; kadangi didesnis užimtumo lygis nebūtinai atitinka darbo vietų kokybę, darbo užmokesčio augimą ir našumo didėjimą;
B.	kadangi Europos semestras tebėra pagrindinė ekonominės, fiskalinės, užimtumo ir socialinės politikos koordinavimo visoje ES priemonė, todėl suteikia galimybę į makroekonominį valdymą sistemingiau integruoti socialinį, aplinkosauginį ir kartų tarpusavio teisingumą;
C.	kadangi 2024 m. 21 proc. ES gyventojų grėsė skurdas ar socialinė atskirtis (AROPE); kadangi daroma nepakankama pažanga siekiant tikslo iki 2030 m. 5 mln. sumažinti vaikų, kuriems gresia skurdas ar socialinė atskirtis, skaičių;
D.	kadangi klimato kaita ir aplinkos niokojimas padidino nelygybę ir paveikė pažeidžiamiausias grupes; kadangi tikimasi, kad pereinant prie neutralaus poveikio klimatui bus sukurta apie 2,5 mln. papildomų darbo vietų;
E.	kadangi spaudimas dėl būsto išlaidų ir didelės energijos kainos yra sunki našta namų ūkiams, tačiau konkrečioms šalims skirtose rekomendacijose būsto politikai dažnai skiriama per mažai dėmesio;
F.	kadangi ES nuolat trūksta darbuotojų ir nepakanka įgūdžių dėl įvairių veiksnių, įskaitant prastą darbo vietų kokybę;
G.	kadangi duomenys rodo, kad daugumoje valstybių narių reikia dėti daugiau pastangų, kad iki 2030 m. būtų pasiektas tikslas, kad 60 proc. suaugusiųjų dalyvautų švietimo ir mokymo veikloje; kadangi integruotas požiūris į politikos koordinavimą per Europos semestrą suteikia pagrindą būtinoms investicijoms į žmogiškojo kapitalo vystymą, švietimo ir mokymo sistemas;
H.	kadangi apskaičiuota, kad papildomų investicijų į socialinę infrastruktūrą, įskaitant įperkamą būstą, sveikatos ir ilgalaikę priežiūrą, švietimą ir mokymąsi visą gyvenimą, poreikis siekia 192 mlrd. EUR per metus[footnoteRef:2]1; kadangi reikia toliau dirbti siekiant įvertinti socialinių investicijų trūkumą ES, taip pat socialinių investicijų ekonominę grąžą; [2: 1 2020 m. gegužės 27 d. Komisijos tarnybų darbinis dokumentas „Europos ekonomikos gaivinimo poreikių nustatymas“ (SWD(2020)0098), pridedamas prie Komisijos komunikato „Proga Europai atsigauti ir paruošti dirvą naujai kartai“ (COM(2020)0456).] 

1.	pabrėžia investicijų į ES socialinį modelį konkurencinį pranašumą; ragina į Europos semestro procesą įtraukti Aukšto lygio grupės socialinės apsaugos ir gerovės valstybės ateities klausimais rekomendacijas, taip pat E. Lettos ir M. Draghi pranešimuose pateiktas rekomendacijas; palankiai vertina Europos socialinių teisių ramsčio (ESTR) integravimą į ekonomikos valdymo sistemą ir ragina valstybes nares pasinaudoti galimybe pratęsti koregavimo laikotarpį investuojant į ESTR prioritetus; ragina, kad integruota valdymo sistema atsispindėtų ES institucijų vidaus procesuose, į kuriuos vienodai būtų įtraukti institucijų ekonominiai ir socialiniai organai;
2.	mano, kad Komisija ir Taryba turėtų dėti daugiau pastangų įgyvendinant ESTR; ragina į Europos semestro pagrindą įtraukti ESTR veiksmų plano tikslus ir padaryti juos Europos semestro vertinimo kriterijais;
3.	palankiai vertina Komisijos siekį iki 2050 m. panaikinti skurdą ir ketinimą pasiūlyti kokybiškų darbo vietų aktą; pabrėžia, kad Europos semestras, ESTR veiksmų plano stebėsena ir šios būsimos priemonės turi derėti su išmatuojamais tikslais ir atitinkamomis konkrečioms šalims skirtomis rekomendacijomis;
4.	palankiai vertina nuolatinį socialinės konvergencijos sistemos įtraukimą į Europos semestrą; pabrėžia jos ir socialinių rodiklių suvestinės svarbą nustatant riziką ir stebint aukštynkryptės socialinės konvergencijos pažangą;
5.	primena, kad socialinės investicijos gali turėti teigiamą poveikį ekonomikos augimui, našumui ir konkurencingumui ir taip remti fiskalinį tvarumą, kartu prisidedant prie aukštynkryptės socialinės konvergencijos; ragina Komisiją ir Tarybą socialines investicijas laikyti tvaraus augimo pagrindu;
6.	pabrėžia, kad Komisijos įperkamo būsto planas turėtų būti geriau integruotas į Europos semestrą, daugiau dėmesio skiriant įperkamam, tvariam ir deramam būstui konkrečioms šalims skirtose rekomendacijose; primena Lisabonos deklaraciją dėl Europos kovos su benamyste platformos pasirašiusioms šalims apie tikslą iki 2030 m. panaikinti benamystę;
7.	pabrėžia, kad investicijos į švietimą, kvalifikacijos kėlimą ir perkvalifikavimą yra strateginės socialinės investicijos, duodančios ilgalaikę grąžą konkurencingumo ir sanglaudos požiūriu;
8.	pabrėžia, kad kartų tarpusavio teisingumas turi tapti struktūrine Europos semestro dalimi; ragina Komisiją, įgyvendinant kartų tarpusavio teisingumo strategiją, į Europos semestro vertinimo sistemą įtraukti jaunimo gerovės, galimybių gauti kokybišką darbą, būsto įperkamumo, švietimo ir įgūdžių rodiklius ir sistemingai vertinti ilgalaikį fiskalinių ir reformų rekomendacijų poveikį;
9.	pripažįsta, kad valstybės narės įsipareigojo iki 2035 m. kasmet 5 proc. BVP investuoti į pagrindinius gynybos poreikius ir susijusias saugumo išlaidas, be kita ko, aktyvuojant nacionalinę nukrypti leidžiančią išlygą; pabrėžia, kad įgyvendinant Europos semestrą tokios išlaidos turi būti planuojamos koordinuotai;
10.	pažymi, kad 2026 m. Europos semestro rekomendacijos atliks esminį vaidmenį rengiant nacionalinius ir regioninius partnerystės planus; mano, kad reformos ir investicijos turėtų būti pasirenkamos atsižvelgiant į jų veiksmingumą ir efektyvumą įgyvendinant atitinkamas konkrečioms šalims skirtas rekomendacijas;
11.	remia demokratiškesnį Europos semestro procesą, kuriame Parlamentas aktyviai dalyvauja nustatant ekonominės politikos prioritetus ir priimant sprendimus dėl ekonomikos valdymo; primygtinai ragina į Europos semestro procesą sistemingai įtraukti socialinius partnerius, pilietinės visuomenės organizacijas ir regionų bei vietos subjektus;
12.	paveda Pirmininkei perduoti šią rezoliuciją Tarybai ir Komisijai.

